הוועדה לענייני ביקורת המדינה, כנסת 18, פרוטוקול מספר 246, 2012-03-07 09:00

רוני בר-און: אני מתכבד לפתוח את ישיבת הכנסת.

רוני בר-און: נושא הישיבה סיוע לעסקים קטנים ובינוניים.

רוני בר-און: זאת ישיבת המעקב השנייה שלנו, אחרי הישיבה שקיימנו פה לפני 4 חודשים.

רוני בר-און: כמה דברי רקע באופן שנכייל את כל המשתתפים, בין כאלה שהשתתפו בישיבה הקודמת ובין כאלה שלא ונבחן במה התקדמנו ובמה הועלנו מאז.

רוני בר-און: כך או כך, הדוח של המבקר העלה כי ב-2010 היו בישראל 450,000 עסקים קטנים.

רוני בר-און: 98% מכלל העסקים בישראל מעסיקים, נכון לכתיבת הדוח, כ-55% מכלל המועסקים במשק.

רוני בר-און: למרבית הצער, חלף העוצמה הזאת והנפח הזה במשק הישראלי, מסתבר שאחוז ניכר מהעסקים הקטנים שנפתחים נסגרים עוד בטרם מלאה שנה לפתיחתם.

רוני בר-און: הנושאים שדנו בהם במסגרת הדיון עסקו בחקיקה ותיאום בין הגופים הממשלתיים.

רוני בר-און: עסקנו גם בנושא של סרבול תהליכי קבלת רישוי העסק.

רוני בר-און: ננקב הזמן של ממוצע 220 יום לקבלת רישוי עסקים, שלכל הדעות זה זמן בלתי אפשרי.

רוני בר-און: גם עודכנו כי לאחר סיום הביקורת, בנובמבר 2010, קיבלה הכנסת חוק רישוי עסקים, תיקון 27, שמאפשר לרשות הרישוי ליתן היתר לעסקים מסוימים לעסוק בעסק הזה בתהליך מזורז עוד קודם מתן הרישיון.

רוני בר-און: התקנות שהן בעצם תנאי לכניסת החוק לתוקפו, בנושא של המסלול הירוק לעסקים קטנים לא הוגשו עד אז לכנסת, אני מניח שגם עד היום, ככל שהבדיקה שלי נוגעת.

רוני בר-און: כן עלו העניינים הבאים: העובדה שלא הוקמה סוכנות לעסקים קטנים ובינוניים.

רוני בר-און: ממנה נגזר גם קושי לאייש את המשרות.

רוני בר-און: שאלת ההצלחות, אם בכלל והאפקטיביות של תכניות הסיוע הממשלתיות.

רוני בר-און: נשאלה שאלה האם החלטת הממשלה ממאי 2009 בעניין הקמת קרן חדשה לעסקים במצוקה באחריות משרד האוצר, התאחדות התעשיינים וההסתדרות, האם יושמה ההחלטה?

רוני בר-און: כן עלתה שאלת המנהלים או הבעלים של עסקים מהסוג הזה, ככל שהם נקראים לשירות מילואים.

רוני בר-און: השר שהשתתף בישיבה הקודמת אמר כאן למעשה שתי אמירות בולטות שאנחנו מבקשים לשמוע את הסטאטוס בעניינן, אדוני המנכ"ל.

רוני בר-און: היתה החלטת ממשלה, 3409, מיולי 2011 שמטילה על שר התמ"ת לגבש הצעת חוק לעידוד פעילותם של עסקים קטנים ובינוניים.

רוני בר-און: לדברי השר החוק צפוי לקבוע מסגרת עבודה שהולמת את גודל הפעולה שניצבת בפני הסוכנות.

רוני בר-און: לצייד אותה בכלים מתאימים ולהיות ראש החץ של עבודת הממשלה למען העסקים הקטנים בישראל.

רוני בר-און: השר הודיע שעבודת ההכנה של הצעת החוק נמצאת בעיצומה והביע תקווה שבמהלך מושב החורף המסתיים בעוד שבועיים היא גם תגיע לידי מימוש ותעבור את הקריאה ראשונה.

רוני בר-און: כנגד ההצהרה החשובה הזאת והאופטימית הזאת ומכיוון שרצינו לתקף אותה, הצלחנו לחלץ התחייבויות ממשרד המשפטים, מחלקת ייעוץ וחקיקה, שתתכייל באופן מלא להתחייבות שלך לכך שהחוק יגיע לפחות לקריאה ראשונה בתום מושב החורף.

רוני בר-און: אנחנו רוצים לקבל סטאטוס על העניין הזה.

רוני בר-און: גם הצהיר השר על הדגש הגדול או החזק שהמשרד מבקש לתת לנושא מיסוד העסקים הקטנים במגזר המיעוטים ובמגזר החרדי.

רוני בר-און: באשר להצעותיך שלך, אדוני המנכ"ל, גם פה נרצה לקבל סטאטוס על הקרן למפעלים במצוקה.

רוני בר-און: משעה שהוחלט עוד בממשלה הקודמת שהקרן תופעל רק על-ידי הממשלה – דיברת אז על מחלוקת פנים ממשלתית והבעת תקווה שבימים הקרובים, בתחילת נובמבר, תוכרע בין התמ"ת לאוצר לגבי ניהול הקרן.

רוני בר-און: טענת בצדק שהאבסורד שבו הכסף מצוי, המימון מצוי, המנגנון של ההפעלה הוא זה שתוקע את עניין היישום.

רוני בר-און: בסיכום הישיבה התרענו על שלושה עניינים טעונים הסדר.

רוני בר-און: קראנו לזה באופן בהול: הנושא הראשון הוא הנושא של הקמת סוכנות הביצוע לעסקים קטנים ובינוניים.

רוני בר-און: רשמנו את הודעת נציג נציב שירות המדינה שהוא ידווח ושתינתן הסכמה לסוכנות ביצוע ומתוך זה ייפתרו ענייני כוח האדם או תשומות כוח האדם, דהיינו, השאיפה המוצדקת של מי שמנהלים את הרשות לקבל לתוכה אנשים שניתן להעסיק במסגרת של סוכנות ביצוע ולא במסגרות מוחלשות אחרות.

רוני בר-און: עניין המשרתים במילואים מהמגזר המקצועי.

רוני בר-און: אתה נטלת על עצמך, אדוני המנכ"ל, לקדם את העניין הזה.

רוני בר-און: אנחנו רוצים לשמוע על הפיתרונות ועל לוחות הזמנים.

רוני בר-און: העניין השלישי הוא תקלה שבגדול רובצת לפתחו של משרד הפנים, שלא השכיל לתקן תקנות שנוגעות לחוק רישוי עסקים.

רוני בר-און: הורינו את שר להתייצב לישיבה הזאת ולהסביר לנו מה צריך עוד לקרות כדי שסוף סוף ניתן יהיה לקבל את התקנות האלה ושתהליך חקיקת המשנה יסתיים מבלי שהדרגים הפקידותיים במשרדים השונים המעורבים בעניין ימשיכו להתעמר בנושא.

רוני בר-און: ככל שאנחנו מדווחים - יש כאן מכתב מטעם מנהל אגף תיאום ובקרה במשרד הפנים.

רוני בר-און: מכתב מלא יגון, הייתי אומר.

רוני בר-און: מה עושים לתקנות ואיזה משרדים, מציקים.

רוני בר-און: ארכיבי המדינה כבר מתפקעים מרוב מכתבים כאלה.

רוני בר-און: אנחנו רוצים לדעת איך מתקדמים.

רוני בר-און: כל הסקירה ההיסטורית מאז תקומת עם ישראל בארצו היא פחות מעניינת.

רוני בר-און: בלי התקנות האלה הרכבת הזאת לא תצא לדרך, גם אם המכתבים יהיו סוחטי דמעות.

רוני בר-און: באופן די מוזר קיבלנו גם מכתב מנציבות שירות המדינה מתאריך 3.12, שמשום מה הגיע אלינו רק לפני שבועיים.

רוני בר-און: נפלאות דרכי הדואר.

רוני בר-און: הנציבות אומרת שהיא קיימה איתכם דיונים ומסבירה "שלא נמצאה הצדקה לקביעת מעמדה של הרשות כסוכנות ביצוע.

רוני בר-און: הוחלט שהיחידה תקום כיחידה מנהלית".

רוני בר-און: אבל נציב שירות המדינה כנראה שמע את הקולות, בין היתר אולי ממך, מהשר ואולי גם מהוועדה הנכבדה הזאת והוא מתכוון ליזום החלטת הצעה לתיקון החלטת הממשלה.

רוני בר-און: הוא מבקש לקבוע את מעמדה של הרשות כסוכנות ביצוע.

רוני בר-און: גם מודיעים לנו שהנציבות נרתמה באופן מלא ומקצועי לסיוע הרשות עם הקמתה והיא מונה היום 21 ומאוישת באופן מלא למעט משרה אחת בלבד.

רוני בר-און: גם לגבי הדבר הזה נרצה לשמוע את הסטאטוס.

רוני בר-און: אנחנו כמובן מברכים את נציב שירות המדינה שהבין את העובדה שהמלאכה לא נשלמה בהקמת הרשות וצריך להפוך אותה לסוכנות ביצוע.

רוני בר-און: עד כאן דברי הפתיחה.

רוני בר-און: כל אלה שנתבקשו לעדכן מצב וסטאטוס יואילו לעשות כן ואחר-כך הדיון ייפתח לכל מי שרוצה להוסיף וכדרכנו נסכם.

רוני בר-און: מר ורטיקובסקי, בבקשה.

צבי ורטיקובסקי: תודה רבה אדוני היושב ראש.

צבי ורטיקובסקי: אני לא רואה כרגע צורך להוסיף פרטים.

צבי ורטיקובסקי: אנחנו רוצים לשמוע העדכונים.

רוני בר-און: בבקשה, אדוני המנכ"ל.

רוני בר-און: למען הפרוטוקול אני רוצה לציין שהישיבה הקודמת נקבעה כדי לעמוד בלוחות הזמנים שאנחנו קוצבים לעצמנו.

רוני בר-און: לבקשת השר והמנכ"ל שהיו אמורים להיות עסוקים בעניין חשוב אחר הם לא היו יכולים להשתתף בישיבה.

רוני בר-און: נעתרתי לבקשתם ודחינו את הישיבה בשבועיים.

שרון קדמי: בשם השר אני מודה על נכונות יו"ר הוועדה לדחות את הישיבה.

שרון קדמי: לגבי העדכונים: לגבי תזכיר החוק וסטאטוס החקיקה: תזכיר החוק הופץ בממשלה.

שרון קדמי: אנחנו מקווים שתוך שבוע עד עשרה ימים הוא יגיע לוועדת שרים לחקיקה.

שרון קדמי: אני נוטה להאמין שהוא יאושר בוועדת שרים לחקיקה ומשם הוא יגיע לכנסת.

רוני בר-און: זה חוק לעידוד פעילותם של עסקים קטנים ובינוניים.

שרון קדמי: למעשה זה חוק העסקים הקטנים והבינוניים בישראל.

רוני בר-און: איפה זה נמצא כרגע?

שרון קדמי: התזכיר הופץ, הוא בסבב, והוא אמור להגיע לוועדת השרים לחקיקה בישיבה הקרובה או בישיבה הבאה.

רוני בר-און: זאת אומרת שעדיין ניתן יהיה להעביר אותו לקריאה ראשונה במושב ראשון.

שרון קדמי: אני מניח שזה יהיה על הקצה של מושב החורף אבל אני מקווה שנצליח להביא את זה עוד במושב החורף.

רוני בר-און: משרד המשפטים עמד בהתחייבותו והיה לכם לעזר בעניין הזה?

שרון קדמי: אני לא מודע לאיזה חסמים ומכאן שכנראה הוא עמד בהתחייבותו.

שרון קדמי: לגבי איוש התקנים בסוכנות.

שרון קדמי: מתוך שבעת התקנים אוישו חמישה.

שרון קדמי: אחד נמצא בשלבים מול הנציבות ועוד אחד יצטרך כנראה לצאת למכרז נוסף מאחר שכאשר האדם שנבחר ונחשף לתנאי המשרה, הוא ויתר על מועמדותו.

שרון קדמי: בלית ברירה נצטרך לנסות ולאייש את המשרה הזאת שוב.

שרון קדמי: לגבי נושא המיעוטים והחרדים.

שרון קדמי: יש לנו מספר כיוונים שאנחנו פועלים בהם, מספר מודלים, בייחוד למגזרים האלה.

שרון קדמי: לדוגמה, קרן אשראי לנשים ערביות, מודלים מיוחדים כמו "יוזמים עסק", שאנחנו מבצעים במשותף עם שירות התעסוקה שנחל הצלחה מאוד גדולה.

שרון קדמי: מרכזי עסקים שהם למעשה חממות עסקיות לעסקים קטנים ובינוניים ועוד שורה ארוכה.

שרון קדמי: התכלית של אלה היא לכוון לאוכלוסיה הספציפית הזאת של מגזר המיעוטים ומגזר החרדים.

שרון קדמי: לגבי קרן העסקים במצוקה.

שרון קדמי: נפלאות דרכי הפוליטיקה.

שרון קדמי: אם בישיבה הקודמת אמרתי שהממשלה עצמה עוסקת בזה מאחר וההסתדרות והמעסיקים החליטו שהם לא רוצים להיות שותפים, בתווך בין הישיבה הקודמת עד היום, החליטה ההסתדרות שהיא כן רוצה להיות שותפה.

שרון קדמי: מאחר וההסתדרות החליטה היא כן רוצה אז הם חזרו לשולחן הדיונים ואנחנו מנסים להגיע לנוסח מוסכם.

שרון קדמי: אני יכול לבשר שאין פערים משמעותיים ושכן חלה התקדמות.

שרון קדמי: לצערי אני לא יכול להתחייב על לוחות זמנים.

שרון קדמי: אני רק יכול לומר שאנחנו עובדים במלוא הקצב.

שרון קדמי: האבסורד שציין היו"ר עדיין בעינו עומד, דהיינו, כסף שעומד לרשותנו אנחנו לא יכולים להשתמש בו.

שרון קדמי: אני מקווה שנצליח לגשר על הפערים האלה אחת ולתמיד כי עוד בהיותך שר אוצר הקרן הזאת באה לעולם ומאז לא נעשה בה שימוש.

רוני בר-און: העובדה שההסתדרות מצטרפת היא חשובה בעיניי ואני מברך עליה, אבל למה לעצור את התהליך?

רוני בר-און: אי-אפשר לסנכרן?

רוני בר-און: העובדה שהממשלה סילקה את המחלוקות הפנימיות שלה.

רוני בר-און: היא תתחיל להפעיל את הקרן הזאת ומרגע שהשותף החדש יסכם את עמדותיו עם הקרן המתקיימת, ניתן יהיה לסנכרן את שני הדברים ולהמשיך יחד.

רוני בר-און: יכול להיות שבסוף הניתוחים האלה כולם יצליחו רק החולה לא יהיה רלוונטי ואני לא רוצה לומר יותר מזה.

שרון קדמי: בסוגיה הזאת אשמח אם מנהל הסוכנות לעסקים קטנים יפרט כי הוא מצוי בפרטים מול ההסתדרות ומול החשב הכללי, על מנת שהוא יוכל ללבן את הסוגיה ולהסביר למה.

שרון קדמי: לגבי הגדרת הסוכנות כסוכנות עצמאית ומידת עצמאותה לעניין נציבות שירות המדינה.

שרון קדמי: שר התמ"ת החליט לקדם מהלך, כמובן בשיתוף עם נציבות שירות המדינה לאחר ששוחח עם הנציב.

שרון קדמי: הסוכנות תהיה עצמאית בדומה ליחידות אחרות במשרד התמ"ת, לדוגמה, מרכז ההשקעות או המדען הראשי.

שרון קדמי: כלומר, אנחנו מדברים על תקן שיהיה מקביל לתקן למנכ"ל כפוף ישירות לשר.

שרון קדמי: כמובן היא תחלק מהמשרד, אבל עם הגמישויות שכבר ניתנו לה: ועדת מכרזים עצמאית, ייעוץ משפטי יעודי לסוכנות כחלק ממערך הייעוץ.

שרון קדמי: כל התקציב הפעילות של הסוכנות נמצא בתקנה תקציבית אחת ייעודית של הסוכנות.

שרון קדמי: כמובן להעביר במהלך התקופה הקרובה את כל סעיפי כוח האדם והנלוות לתקנות ייעודיות של הסוכנות, על מנת שיהיה אפשר להפעיל אותה בקלות.

רוני בר-און: זה יאפשר לכם גם גמישות ניהולית מבחינת השכר שאתם יכולים לתת לאנשים?

שרון קדמי: לצערי, לא.

שרון קדמי: מאחר ועדיין אנחנו מדברים על אורגן ממשלתי, הגמישות הניהולית תהיה גמישות שלי, לצורך העניין.

שרון קדמי: אני מניח שזה עונה לאדוני.

שרון קדמי: זאת בעיה לדוח מבקר מדינה אחר.

רוני בר-און: אז יהיה פה הרבה כבוד אבל בסוף היום באים אליך אנשים טובים שאתה רוצה להעסיק.

רוני בר-און: הם נמצאים מתאימים והם שומעים שהחתן מתאים אז הם מחליטים שהכלה לא מתאימה.

רוני בר-און: צריך לחשוב איך פותרים את זה.

רוני בר-און: אני באמת ער לדבר הזה.

רוני בר-און: אני ער לרגישות של הממונה על השכר ולרגישות של נציבות שירות המדינה אבל בסוף היום, בדיוק במקומות האלה, שבהם משרדים כלכליים מהסוג שלך מנסים להתמודד עם אטרקטיביות של היצע העבודה בסקטור פרטי, אז גם בהינתן שבחיים הם לא יגיעו למקומות האלה שהסקטור הפרטי יודע לשלם, עדיין יש אנשים שגם אם רוח הציונות והרצון להשתתף באתוס של עבודת הממשלה מפעם בהם, יש להם ילדים לפרנס ובית לכלכל.

רוני בר-און: אנחנו בסוף מפסידים אותם.

רוני בר-און: זה משהו שצריך לתת עליו את הדעת.

רוני בר-און: יכול להיות, שאני יכול להציע לך, אדוני המשנה למנכ"ל משרד המבקר, שזה יכול להיות רעיון לביקורת נוספת.

רוני בר-און: השאלה בסוף היום אם העלות שהפסאדה הזאת שהממונה על השכר באוצר ונציב שירות המדינה שומרים כמעט בחירוף נפש, שאי-אפשר להתווכח עם החלקים הצודקים בה, לא עולה במחיר תועלת שהיא גדולה עשרת מונים מהיכולת של הסקטור הממשלתי או של המשק הציבורי להתנהל מול הסקטור הפרטי.

רוני בר-און: יכול להיות שזה נושא לעבודה טרומית של דוח הביקורת שיחווה את דעתו.

רוני בר-און: מניפסטים קיצוניים, הייתי אומר על גבול הדת, לפעמים הוליכו חרף הכוונות הטובות, אומות שלמות לאבדון.

רוני בר-און: יכול להיות שהגיע הזמן שמישהו יסתכל על זה מלמעלה.

רוני בר-און: אם עושה את זה ביקורת המדינה שהיא לא חשודה בקשר הון ושלטון ואין לה אינטרסים כלכליים, תבוא תגיד: סליחה, צריך פה קצת לרווח כדי לתת אפשרות למנכ"ל או למנהל רשות מהסוג הזה להביא גם כוכבים, להביא גם אנשים טובים, אולי הדברים האלה פעם ייפלו על אוזניים כרויות.

רוני בר-און: חשוב לתת לזה את הדעת.

רוני בר-און: זה לא נושא שצריך לחקור אותו מהיום להיום אבל במסגרת תכנון עבודה שנתי של הביקורת, אני הייתי מציע לשקול את זה ולחשוב על זה.

צבי ורטיקובסקי: אנחנו בהחלט נשקול את זה.

צבי ורטיקובסקי: אני לא יודע אם אדוני זוכר, בדוח קודם שעשינו על הרשות לסיוע לעסקים קטנים, שם דווקא מצאנו תופעה הפוכה - היתה אדיבות בשכר אבל נתנו אותה לאנשים לא מתאימים.

רוני בר-און: אני לא בנקאי.

רוני בר-און: אני אולי בנקאי באופי אבל אני לא מנהל פה חשבון עובר ושב.

רוני בר-און: אם פעם מישהו בכהונה הקודמת של מנכ"ל קודם ושל יו"ר רשות קודם, התנהג שלא כהלכה, זה לא אומר שלא צריך להקשיב לבעיות שלהם.

רוני בר-און: אני מעלה בפניך בעיה רוחבית והיא לא בעיה רק של שרון בתמ"ת ושל רן ברשות.

רוני בר-און: היא בעיה של חלק לא מבוטל מהסקטור הציבורי.

רוני בר-און: תמיד פוחדים להתעסק עם זה.

צבי ורטיקובסקי: אנחנו בהחלט נחשוב על זה.

רוני בר-און: אני חושב שהסטאטוס של הביקורת יכול באמת לשקול את זה באופן קר וענייני.

רוני בר-און: להגיד: פה העלות שלכם, פה התועלת שלכם.

רוני בר-און: אני לא אומר לכם שאתם מתנהלים לא נכון, שחרגתם מתנאי המנהל התקין אבל אתם צריכים לעשות את ה"טרייד-אוף", בשביל זה אתם ממשלה.

רוני בר-און: זה היה רעיון, אתם כמובן יכולים לשמוט אותו ביציאתכם מהחדר הזה ואני לא אפגע.

צבי ורטיקובסקי: נשקול את זה.

שרון קדמי: לגבי סוגיית פורום המילואים.

שרון קדמי: בראש ובראשונה אני אגיד שכולם בורים שצריך לייצר פה פיתרון אבל עדיין לא הצלחנו ואני אפרט.

שרון קדמי: אני שם בסוגריים את העובדה שהנושא אינו באחריות משרד התמ"ת אבל זה לא אומר שמשרד התמ"ת לא מנסה לגשר פה על הפערים.

שרון קדמי: עדיין יש חילוקי דעות בין מערכת הביטחון למשרד האוצר בסוגיה של כיצד מפצים עצמאים שיוצאים למילואים ומאבדים הכנסה בתקופה זאת וגם אין מי שישלם להם, להבדיל מעצמאיים אחרים.

שרון קדמי: כולם חושבים, כמובן, שצריך לייצר פיתרון אבל השאלה היא באיזה מגרש ומי משלם?

שרון קדמי: היו לא מעט פגישות בנושא אצל רן קיוויתי מנהל הסוכנות.

שרון קדמי: לצערי לא הגיעו להסכמות.

שרון קדמי: ביקשתי לזמן את כל הגורמים ה רלוונטיים אלי ותוך זמן קצר תהיה ישיבה של כל הגורמים מכל הדיסציפלינות הרלוונטיות.

רוני בר-און: תן לנו בקליפת אגוז את גדר המחלוקת.

שרון קדמי: אני מעדיף שלא.

שרון קדמי: הסוגיה האחרונה שאדוני היושב ראש התייחס אליה זה תקנות חוק רישוי עסקים.

שרון קדמי: ציין נכון אדוני היושב ראש, שזה בסמכותו של משרד הפנים.

רוני בר-און: אין כאן נציג של משרד הפנים?

רוני בר-און: אף אחד לא בא.

רוני בר-און: זאת תקלה שאני לוקח על עצמי כי אני שומע שהם לא הוזמנו.

רוני בר-און: אמרתי שזה מכתב מלא יגון אבל כיוון שאנחנו עוד לא בפורים, עד לתענית אסתר אפשר לקרוא גם את זה.

רוני בר-און: הוא מסביר איך זה נולד ואיך זה קם – היסטוריה, בקיצור.

רוני בר-און: בנובמבר עבר החוק ולאור הרפורמה שיצר תיקון 27 לחוק נדרשה תקופה של קרוב לשנה לשם אישור החוק.

רוני בר-און: עם אישור החוק פעל משרד הפנים באופן מיידי לניסוח התקנות, שכמובן טעונות חובת היוועצות עם השר להגנת הסביבה, שר הבריאות, שרת החקלאות, שר התמ"ת, השר לביטחון פנים והסכמת שר האוצר ושר הביטחון.

רוני בר-און: ..

רוני בר-און: לאחר שהם גובשו בנוסח הראשוני הם הועברו במחצית מרץ 2011, קרי לפני שנה, טיוטה למשרדי הממשלה ולרשויות המקומיות לקבלת הערות.

רוני בר-און: הערות רבות התקבלו לנוסח הראשוני...

רוני בר-און: פעל משרד הפנים לקיום מספר ישיבות משותפות.

רוני בר-און: .. ונתבקשו הערות הארגונים הכלכליים.

רוני בר-און: לאחר קבלת ההערות נציגי הרשויות וחצי מדינת ישראל וגם האומות המאוחדות, נאט"ו והאיחוד האירופי, פעל משרד הפנים להתאמת התקנות להערות שהתקבלו תוך ניסיון ליצירת איזון.

רוני בר-און: "אכן, ביום 2.10.2011 פנה שר הפנים".

רוני בר-און: אחרי שהכול נפתר, אתה שומע?

רוני בר-און: "פנה שר הפנים לשר להגנת הסביבה, ולשר הבריאות" – כל אותם אלה מלפני 3 שנים.

רוני בר-און: "לשרת החקלאות, לשר התמ"ת, לשר הביטחון, לשר האוצר לשם קבלת הסכמתם לנוסח התקנות או לקיום חובת היוועצות עימו.

רוני בר-און: לאחר קבלת אישורי השרים כנדרש בחוק.

רוני בר-און: .." כמה זמן זה נדרש בחוק?

שרון קדמי: 21 יום?

רוני בר-און: הוא פנה באוקטובר ואת זה הוא כותב בנובמבר.

רוני בר-און: מכל מקום, מה שחשוב לדעת וזאת בשורה גדולה לאומה, ששר הפנים רואה חשיבות ראשונה בהתקנת התקנות ועל כן משרד הפנים ימשיך לפעול בהנחייתו כפי שפעל עד כה.

רוני בר-און: באמת חבל שהם לא הוזמנו לישיבה הזאת.

רוני בר-און: אני מניח שהיה לי כמה דברים לשוחח איתם נוכח הדבר הזה.

רוני בר-און: כך או כך, האחריות היא עלי.

רוני בר-און: אני מצטער, אנחנו לא נשמע היום את משרד הפנים.

רוני בר-און: אני אומר עוד פעם: זה נכון שהאחריות היא על שר הפנים, אבל אני מציע ששר התמ"ת, שהוא המעוניין היותר גדול בעניין הזה.

רוני בר-און: בסופו של יום, עם כל הכבוד לשר לאיכות הסביבה ושר הבריאות וכל ארבעת האלפים המכותבים האחרים, את מי שזה תוקע זה את הדיסציפלינה שלך ואת האנשים שאתה אחראי לזה שהם יוכלו לנהל עסקים במדינת ישראל.

רוני בר-און: תציע בשמי לשר התמ"ת שהוא יתחיל להפציץ את שר הפנים במכתבים.

רוני בר-און: תיקח את העתק המכתב הזה.

רוני בר-און: הנה אנחנו במרץ 2012 ותקנות אין כדי שבישיבה הבאה נוכל לעשות מה שצריך לעשות.

שרון קדמי: התייחסתי לנקודות שהעלית ואשמח שרן ישלים.

רוני בר-און: רן קיויתי, מנהל הרשות לעסקים קטנים ובינוניים.

רן קיויתי: לגבי הקרן למפעלים במצוקה.

רן קיויתי: לפי מה שנסגר בחוק ובהחלטת הממשלה על הקמת הקרן, הוחלט שזאת קרן שצריכה להיות משותפת לגופים הכלכליים שהם ההסתדרות וההתאחדות.

רן קיויתי: לכן אנחנו מנסים להגיע איתם ליישור קו לפני שאנחנו יוצאים לדרך.

רן קיויתי: בשורה התחתונה יש נוסח שמוסכם כבר על ההתאחדות.

רן קיויתי: ההסתדרות נכנסה לתהליך ממש ברגע האחרון.

רן קיויתי: אנחנו מניחים, לפי הישיבה האחרונה שהיתה לנו איתם, שלא יהיו הערות משמעותיות ובאמת נסגור את הנוסח.

רוני בר-און: בקיצור, מתי יוצאת ההלוואה הראשונה?

רן קיויתי: מעבר לחלק הזה יש את ה חלק של גביית הכספים.

רן קיויתי: מי היה צריך לגבות את הכספים זה הביטוח הלאומי – חצי דמי הבראה משנת 2008 והוא היה צריך לגבות את זה בהתאם לרשימה שתצא בתקנות על-ידי החשב הכללי שאומרת לו ממי הוא צריך לגבות את הכסף.

רן קיויתי: לפי מה שאני יודע, כרגע הרשימה לא נסגרה ולא הועברה לביטוח הלאומי.

רן קיויתי: גם אם אנחנו נסיים את התהליך בחודש הקרוב וסגירת הפרוצדורה של איך הקרן תעבוד, עדיין הכסף לא יהיה זמין לממשלה לפעולה.

רן קיויתי: זה לקבי נושא הקרן למפעלים במצוקה.

רן קיויתי: הנושא השני זה הנושא של המילואימניקים.

רן קיויתי: מכל הישיבות שקיימנו לא הצלחנו לתוצאה סופית.

רן קיויתי: נראה שכל הגופים המעורבים מבינים את הצורך שיש לאנשי המילואים, העצמאים הקטנים, לפיצויים שהם בעצם רלוונטיים למחזור שהם מאבדים ולא רלוונטיים לא רק לרווחיות.

רן קיויתי: יש להם הוצאות קבועות שהם ממשיכים לשלם אותן ועוד כל מיני דברים אחרים.

רן קיויתי: ההבנה קיימת גם במשרד האוצר, גם אצלנו וגם במשרד הביטחון.

רוני בר-און: הבעיה היא רק שאתם לא יכולים להיפגש עם יועכ"ל?

רן קיויתי: בגדול.

רן קיויתי: יש ישיבה עוד שבועיים אצל שרון ואני מקווה שהם יגיעו ונוכל לסגור שם את העניינים.

רוני בר-און: תת אלוף שוקי בן-ענת, קצין מילואים ראשי, בבקשה.

שוקי בן ענת: הנושא של המילואים מורכב משניים.

שוקי בן ענת: האחד זה אנשי מילואים שהם בעצמם בעלי עסקים והנושא השני הם בעלי עסקים קטנים שמתקשים להעסיק אנשי מילואים.

שוקי בן ענת: הנחתי בפניך סקר שנעשה על ידי חברה אזרחית רצינית בדבר הנכונות של אנשי עסקים להעסיק אנשי מילואים נוכח המציאות הכלכלית שאתם מבינים בה יותר מאיתנו.

שוקי בן ענת: מערך המילואים הוא לא רק מערך צבאי, הוא מערך של המדינה.

שוקי בן ענת: בעיקר בתקופה הזאת אנחנו מבינים שזאת העתודה האנושית של המדינה לקיום ביטחוני ולא רק של הצבא.

שוקי בן ענת: דבר שני, עם כל ההתכתבות הרבה שהיתה בעניין חוק המילואים ובצורת הפעלה אופרטיבית של הצבא, הקושי העיקרי הים בהתמודדות עם שירות מילואים, בעיקר אצל אלה שעושים הרבה ימי מילואים וברצף, הוא הקושי הכלכלי.

שוקי בן ענת: הוא היום הדבר הראשון.

שוקי בן ענת: הוא יקבע אם אדם יוכל לבוא ולהמשיך ולעשות את התפקידים האלה.

שוקי בן ענת: הנתון ש-60% מהעסקים הקטנים מעדיפים שלא להעסיק אנשי מילואים.

שוקי בן ענת: זה סקר אובייקטיבי שלא אנחנו עשינו אותו והוא מלמד על גודל הבעיה.

שוקי בן ענת: אם עד לפני כמה שנים הבעיה היתה באמת בשדרת הפיקוד שעשתה הרבה, היום אני אומר בצורה מאוד ברורה שהיא גלשה לכל הרמות.

שוקי בן ענת: גם נהג שעוזב את המשאית שלו ל-10 ימים, בעל הבית אומר לו: אחי, אין לך לאן לחזור כי אם אני צריך להחזיר 1,000 שקל החזר הלוואה על המשאית ואני צריך להעמיד אותה - הוא לא יפגע בתנאים שלו אבל הוא ימצא דרך לא לקלוט אנשי מילואים.

שוקי בן ענת: שם נמצאת הבעיה ולכן צריך להרחיב אותה גם לאותם אנשי עסקים קטנים ולסייע להם.

שוקי בן ענת: עלו שתי הצעות.

שוקי בן ענת: הצעה אחת שעלתה בצורת נוסחת פיצוי טובה יותר והצעה שנייה שלא מופיעה פה אבל היועכ"ל מאמץ אותה ויופיע פה בעוד שבועיים.

שוקי בן ענת: בשל קוצר זמן הוא לא הצליח להגיע.

שוקי בן ענת: בעוד שבועיים יהיו האנשים שלו אם לא הוא עצמו.

שוקי בן ענת: אגב, הוא רואה חשבון בכיר במקצועו.

שוקי בן ענת: ההצעה השנייה מדברת על אחוז הנחה במס קבוע בהתאם למשת"פ שהגוף הזה משקיע במילואים.

שוקי בן ענת: זאת שיטה פשוטה ונוחה.

שוקי בן ענת: אני נתלה באילנות גבוהים אבל היועכ"ל טוען שהנוסחה לא תוכל לעמוד במבחן המציאות.

שוקי בן ענת: הטבות על פי מדרגות על-סמך משת"פ כן יוכלו לעמוד.

שוקי בן ענת: ההצעה הזאת יכולה לכסות את שני המגזרים שאמרתי.

שוקי בן ענת: אני רוצה לסיים ולציין שוב את חשיבות העניין.

שוקי בן ענת: היום זאת הבעיה הכלכלית.

שוקי בן ענת: זאת הבעיה העיקרית של אנשים להתמקד בתפקיד ובפירוש אנחנו יכולים לאבד שדרה גדולה מאוד של אנשים, בעיקר מפקדים.

שוקי בן ענת: אני יכול להגיד לכם מניסיון כמילואימניק, מה קורה עם בחור שהוא עצמאי במילואים?

שוקי בן ענת: בהתחלה הפלוגה עוזרת לו, מחליפים אותו במשמרת.

שוקי בן ענת: אחר-כך אומרים לו: שמע, אל תבוא למופע הזה.

שוקי בן ענת: שנתיים-שלוש והוא איננו, הוא פשוט איננו קשה היום להתמקד בשירות מילואים - - -

רוני בר-און: תת אלוף בן-ענת.

רוני בר-און: המציאות שאתה מתאר היא לא חדשה.

רוני בר-און: אני משרת במילואים מ-1969 ולמעט שנתיים ב-10 השנים האחרונות שאני בכנסת, כל חיי הייתי עצמאי וחוויתי את זה לא מעט.

רוני בר-און: כשהייתי צריך לצאת לקורס מ"פ של 10 שבועות ולקורסים אחרים, הייתי צריך לסגור את משרד עורכי הדין שלי או לסמוך על הזוטרים שעבדו אצלי.

רוני בר-און: השאלה היא למה אתם לא מתקדמים פה לפיתרון?

רוני בר-און: האינסנטיב מספר אחד לפתור את הבעיה הזאת לא מונח אצל מנכ"ל תמ"ת ולא אצל יו"ר רשות עסקים קטנים ובינוניים.

רוני בר-און: הפיתרון שלהם, הם לא רוצים אותו.

רוני בר-און: הם סולדים ממנו, אבל השוק עושה את הפיתרון בעצמו, הוא פשוט לא לוקח אנשים שהולכים למילואים.

רוני בר-און: מי שצריך את הפיתרון זה אתה, הרמטכ"ל שלך, שר הביטחון שלך והיועכ"ל שלך.

רוני בר-און: כי אתה לא רוצה שאנשים בגלל שיקולים כלכליים לא יבואו למילואים.

רוני בר-און: בעסקים הקטנים ימצאו עובדים, פחות טובים מאלה ש עושים מילואים אבל הם ימצאו .

רוני בר-און: הבעיה מונחת לפתחך ואתם צריכים לפתור אותה.

רוני בר-און: אם תשברו את הראש לאוצר, לראש הממשלה א לשר הביטחון, אתם צריכים לדעת לפתור אותה.

רוני בר-און: זה לא סימטרי הבעיה שלו ושלך, חד משמעית לא סימטרי.

רוני בר-און: במדיניות של היום עם כזה אחוז גדול של משתמטים משירות חובה.

רוני בר-און: לפי אפקט הפעמון הוא נהיה הרבה רחב בשירות המילואים.

רוני בר-און: הם יותר להסתדר, אתם לא תדעו להסתדר, לכם לא יהיו חיילים.

רוני בר-און: לכן הבעיה מונחת לפתחכם.

רוני בר-און: לבוא לספר את הדבר הזה זה חשוב, זה טוב לשמוע, אנחנו מכירים את זה.

רוני בר-און: אם הוא לא היה עצמאי הוא היה במילואים הוא שמע את הבעיה של זה ששכב לידו באוהל.

רוני בר-און: לכן אתם צריכים להתקדם לפיתרון של הבעיה הזאת.

רוני בר-און: הצבא לא יכול להגיד שהוא לא יכול לפתור את הבעיה.

רוני בר-און: לא רק ממקורותיכם, גם מהאוצר, גם ממשרד ראש הממשלה, אני לא יודע איך.

רוני בר-און: אתם צריכים להגיד שהבית בוער.

רוני בר-און: אנחנו דנים בזה אגב בעיה שנוצרת אצלם אבל הבעיה היא בעיקר אצלכם.

שוקי בן ענת: אני מניח שפה יהיו חילוקי דעות בין משרד האוצר לבין משרד הביטחון לגבי מי צריך לתקצב את העניין הזה.

שוקי בן ענת: אני מניח שהפיתרונות הטכניים הם ישימים וכולם מסכימים.

שוקי בן ענת: אני יכול להעלות את הבעיה הזאת הלאה עם האמירה שלי שהיא נאמרת בתוך הצבא.

מרינה סולודקין: אני מאוד לא מרוצה ממה שאני שומעת היום בגלל שישבנו לפני חודש.

רוני בר-און: לא, 4 חודשים, אבל הזמן עובר מהר כשנהנים.

רוני בר-און: גם אני לא האמנתי שעברו 4 חודשים.

אבי סייג: עברה שנה.

רוני בר-און: שנה?

אבי סייג: כמעט שנתיים אנחנו מטפלים בזה, אדוני.

רוני בר-און: אנחנו מדברים על מתי עסקנו בזה בפעם האחרונה.

מרינה סולודקין: אני נופלת מהרגליים בגלל שחשבתי שעברו חודש חודשיים ולא 4 חודשים.

מרינה סולודקין: קרן למפעלים במצוקה אין ולא רואים באופק.

מרינה סולודקין: פיצויים למילואימניקים אין.

מרינה סולודקין: מה שאנחנו שומעים זה גן ילדים, גם מהצבא וגם ממשרד התמ"ת.

מרינה סולודקין: אנחנו חברי כנסת, גם מהקואליציה וגם מהאופוזיציה.

מרינה סולודקין: אפשר להמליץ לאנשי מילואים ללכת לבג"צ, יחד עם מה שכתב מבקר המדינה.

מרינה סולודקין: אני לא רואה פיתרון באופק מפני שלשטייניץ יש זמן עד הבחירות, לברק יש זמן עד הבחירות ולמילואימניקים אין כסף.

אבי סייג: אני אלוף משנה במילואים ואני מרכז את פורום מגד"ים וטייסים.

אבי סייג: אני יושב ראש ועדת ההידברות שמונתה על-ידי תת ועדת כספים לעסקים קטנים.

אבי סייג: פעם ניהל אותה אלכס מילר והיום ליה שמטוב.

אבי סייג: קיימנו גם דיון לפני כחודש עם ליה שמטוב.

אבי סייג: כוועדת הידברות אנחנו גם כפופים למבקר המדינה ואנחנו גם מגישים דוחות לגבי כל מה שניסינו לעשות עם כל הארגונים, כולל הצבא, התמ"ת, האוצר ועשרות גופים.

אבי סייג: כמו שאמרת, אדוני, הבעיה העיקרית היא כאן בצבא.

אבי סייג: הצבא צריך להבין שהוא האבא של המילואימניקים ולא לברוח מהנקודה הזאת.

אבי סייג: אין שום סיבה שבפגישה הקודמת של תת וועדת הכספים יגיד נציג האוצר, רועי, שפשוט אין שיתוף פעולה ממשרד הביטחון והצבא והעסק תקוע.

אבי סייג: לא מעבירים נתונים ואין שיתוף פעולה.

אבי סייג: לדעתי בסוף זאת שאלת הכסף, מי מכניס את היד ומי משלם.

אבי סייג: הבעיה היא אכן לא רק של הצבא ויש עוד דברים שניתן לעשות.

אבי סייג: הצענו, למשל, לתת נקודות זכות במכרזים מסוימים לעצמאיים במילואים.

אבי סייג: לתת להם נקודת זכות לפחות במכרז של הממשלה ולהיטיב איתם.

אבי סייג: אמרת אדוני שאתה מכיר את הבעיה הזאת עשרות שנים מהתקופה שלך .

אבי סייג: אני רוצה להגיד לך שבתקופה שלך יותר אנשים שירתו במילואים.

אבי סייג: היום מעט מאוד אנשים משרתים במילואים.

רוני בר-און: זה מה שאמרתי לתת אלוף בן ענת בצורה הברורה ביותר.

אבי סייג: צריך להחזיק את אותם אנשים.

אבי סייג: אנשים שמשרתים במילואים הם מתנדבים בכל המובנים כי מי שלא רוצה לעשות מילואים, הוא לא עושה מילואים ואנחנו יודעים את זה.

אבי סייג: אז בואו נשמור על האוכלוסייה הזאת.

אבי סייג: יש כאן נכונות מאוד טובה של הביטוח הלאומי בהקדמה של תשלומים לעצמאים במילואים.

אבי סייג: יש נכונות טובה של התמ"ת בקרנות מסוימים לאנשי מילואים, בניצול הלוואה נוספת לאיש מילואים.

אבי סייג: יש כאן נכונות.

אבי סייג: זומנו לדיון אצל שרון בעוד שבועיים.

אבי סייג: אני הייתי מבקש, אדוני, אני לא יודע מה כללי הטקס.

אבי סייג: ברשותך, אם אתה תוכל להעביר את הדיונים מתתי ועדות לוועדת כספים ולוועדת הכלכלה, שם אנחנו צריכים לפתור את זה.

אבי סייג: מבקר המדינה התריע ואנחנו שנתיים דנים ורצים בעשרות ישיבות בהתנדבות מלאה.

אבי סייג: אנחנו מבקשים שזה יעלה רמה.

אבי סייג: ברשותך, אתם כאן ועדת ביקורת.

אבי סייג: אי-אפשר דרך ועדת ביקורת לנהל את העניינים.

אבי סייג: מי שצריך לנהל את העניינים זה ועדת כספים או ועדת כלכלה.

אבי סייג: ברשותך, אני מעלה את המצוקה הזאת.

רוני בר-און: אני לא רוצה שתבין לא נכון.

רוני בר-און: שום דבר לא מונע מוועדת הכספים וועדת הכלכלה לדון בפיתרונות.

רוני בר-און: אתה צודק, ועדת הביקורת עוקבת אחר ביצוע הוראות דוח מבקר המדינה.

רוני בר-און: ועדת הכספים וועדת הכלכלה - יכול להיות שהאלמנטים של המשרתים במילואים פחות מטרידים אותם בגלל המציאות הפוליטית.

רוני בר-און: אני לא יכול בעניין הזה להוסיף יותר מזה.

רוני בר-און: אבל אם אתה מציע שגם אנחנו לא נטפל בזה כי זה מפריע להם נתחשב בכם.

אבי סייג: לא.

אבי סייג: אני מודה לך בשם כל המיל ומניקים.

אבי סייג: להיפך, טוב שאתם עושים את זה.

אבי סייג: אני נדהם גם ממשרד מבקר המדינה שכל ישיבה עוקב אחרינו, שאנחנו אנשים פרטיים.

אבי סייג: להיפך, טוב שתעשו את זה ותעשו את זה יותר.

אבי סייג: אבל אני חושב שזה צריך לעלות לדרג של המטפלים.

אבי סייג: לתת גם הוראה למשרד הביטחון וליועכ"ל ולצבא לשבת ולגמור עם זה.

רוני בר-און: עוד מישהו רוצה להעיר בנושא המילואים?

רוני בר-און: אין.

רוני בר-און: נציב שירות המדינה, בבקשה.

יעקב לוזון: אני רוצה לחזור על מה שאמרתי בישיבה הקודמת לפני 4 חודשים.

יעקב לוזון: נש"מ מעולם לא היתה באמת הגורם שיכשיל את המהלך הזה של הקמת הסוכנות.

יעקב לוזון: יחד עם זה, בנסיבות הקיימות ובאילוצים הקיימים, כפי שנפרט בהמשך, פשוט העסק הזה נתקע ולא באשמתנו.

יעקב לוזון: יש נתק לגמרי, כך נמסר לי הבוקר, מול הרשות לעסקים קטנים.

יעקב לוזון: הם לא נמצאים איתנו בכלל במגע.

יעקב לוזון: את זה אמר לי הבוקר מוטי אהרוני.

יעקב לוזון: לעניין המכתב.

יעקב לוזון: הוא נשלח מייד אחרי הישיבה הקודמת.

יעקב לוזון: הוא נשלח ב-3.12 ואינני יודע מדוע הוא לא הגיע לאדוני בזמן.

רוני בר-און: לא חשוב.

יעקב לוזון: מבחינת התוכן שלו, אני יכול לחזור על כל ההשתלשלות ההיסטורית של האירועים פה.

יעקב לוזון: נש"מ ליוותה מהתחלה את כל תהליך ההקמה של הרשות לעסקים קטנים.

יעקב לוזון: לכן הנציב אמר שהוא יוזם תיקון החלטת הממשלה.

יעקב לוזון: מאוד יתכן שבשלב הראשון אנחנו נכיר בה כיחידה מנהלית ולא כסוכנות ביצוע.

יעקב לוזון: כלומר, הרעיון של התיקון פה הוא הולך בכיוון ההפוך, לפחות בשלב הראשוני.

רוני בר-און: אני מבקש להבין מה זה יוזם כשהוא כותב לי ב דצמבר שהוא יוזם ואני עכשיו במרץ?

רוני בר-און: שלב היוזמה נגמר?

יעקב לוזון: לא, בגלל שהרשות לעסקים הקטנים לצערי הרב לא באה במגע איתנו.

יעקב לוזון: זה מה שנמסר לי היום בבוקר.

רן קיויתי: אין רשות לעסקים קטנים, היא נסגרה.

יעקב לוזון: סליחה, אני מתכוון למשרד התמ"ת.

יעקב לוזון: כך מסר לי היום בבוקר מוטי אהרוני סגן נציב שירות המדינה.

יעקב לוזון: הוא פשוט לא הגיב, הם לא באים אלינו.

יעקב לוזון: זאת אומרת, אין פנייה מהמשרד.

יעקב לוזון: אני לא יכול ליזום בלי שהמשרד פונה, זה מאוד פשוט.

רוני בר-און: אתם רוצים שאני אקבע את הפגישה?

יעקב לוזון: לא, אני רק מציין עובדה.

יעקב לוזון: שאלת מדוע היוזמה נתקעה אז אני אומר שזה לא באשמתנו.

רוני בר-און: אני מניח שזה לא יכול להיות בשחור ולבן.

רוני בר-און: הם לא נעלמו פתאום.

רוני בר-און: הבעיה ממשיכה להציק להם.

רוני בר-און: אם הם היו רואים מכתב שבו הנציב יוזם שינוי או תיקון להחליט הממשלה, בעקבות הישיבה הקודמת, להערכתי הם היו קופצים על זה כמוצאי שלל רב.

רוני בר-און: מכל מקום, שמעתי.

יעקב לוזון: דלתנו פתוחה.

רוני בר-און: תצלצלו, בסדר?

שרון קדמי: נעשה את זה עד היום.

רוני בר-און: משיח לא בא אבל הוא יהיה מוכן לצלצל.

רוני בר-און: מה הרעיון המסדר סביב הרעיון החדש הזה?

רוני בר-און: אם כבר באת הנה, אז מה הבשורה?

יעקב לוזון: יושבת איתי כאן גברת אפרת לוי שהיא הרפרנטית הספציפית לנושא ואולי היא תפרט פה מה קרה מבחינה היסטורית.

רוני בר-און: גברת לוי, מה אתם מתכוונים להציע כדי שהג'נטלמנים האלה יוכלו לעבוד בצורה יותר מסודרת.

אפרת לוי-רוזנברג: ראשית, חשוב לציין שההצעה של מר קדמי, כבוד המנכ"ל, אני שומעת עליה בפעם הראשונה.

אפרת לוי-רוזנברג: היא לא הוגשה עלינו על פרטיה ולכן אין לי אפשרות להתייחס.

אפרת לוי-רוזנברג: מר קדמי ציין שתי יחידות מנהליות במשרד התמ"ת שלכאורה הן מהוות איזה מודל גם ליישום על הרשות.

אפרת לוי-רוזנברג: אני לא מכירה את ההצעה לפרטיה.

אפרת לוי-רוזנברג: צריך לבחון מה היתרון של שתי היחידות.

אפרת לוי-רוזנברג: מלבד העובדה שהמעמד שלהן יחסית ליחידות אחרות הוא מורם כי הוא במעמד של מנכ"ל, אני לא מבינה מה היתרון היחסי שלהם לעומת יחידות מנהליות אחרות.

אפרת לוי-רוזנברג: ואני גם לא מבינה במה הוא משפר את המצב של היחידה הזאת לעומתם.

אפרת לוי-רוזנברג: אנחנו מאוד נשמח לקבל את ההצעה ב כתב על פרטיה ובהחלט ניזום מהלך מול המשרד.

אפרת לוי-רוזנברג: חשוב לציין שמעולם לא היתה לנו התנגדות וכל הישיבות שהתנהלו וכל סיכומי הדיונים היו על דעת משרד.

אפרת לוי-רוזנברג: זאת אומרת שהמנכ"ל דאז, מר מימון, הקים ועדה שבחנה את כל הנסיבות והוחלט על דעת המשרד שאין ליחידה כלים להיות סוכנות ניהול.

רוני בר-און: כן, אבל מר מימון כבר לא במשרד יותר משנה, למיטב זכרוני.

אפרת לוי-רוזנברג: נכון, ומאז לא הורמה הכפפה.

אפרת לוי-רוזנברג: זאת אומרת, שככל שהנסיבות לא השתנו מ-2008 ואין ליחידה כלים להיות סוכנות ניהול, אין לנו שום אפשרות ליזום מהלך.

אפרת לוי-רוזנברג: יש פה גם עוד שותפים.

אפרת לוי-רוזנברג: אם תשים לב - - -

רוני בר-און: אם הנסיבות לא השתנו למה הנציב צריך ליזום שינוי בהחלטת הממשלה?

רוני בר-און: הרי עכשיו הויכוח ביניכם הוא לא על ה עיקרון אלא רק על המחיר.

רוני בר-און: גם הנציב השתכנע שהחיה שקמה בעקבות החלטת הממשלה הקודמת היא חיה שרק אוכלת ולא תורמת וצריך לשנות אותה.

רוני בר-און: עכשיו אתם עושים ויכוחים, כן מנכ"ל לא מנכ"ל.

רוני בר-און: אנחנו מכירים את הדברים האלה.

רוני בר-און: מר קדמי וגם הגברת לוי או מי שממונה עליך.

רוני בר-און: אני דורש לדווח לי בתוך 10 ימים שהישיבה שלכם התקיימה ואתם העליתם את כל הדרישות ואת כל הטענות.

רוני בר-און: אני לא רוצה לפתוח עכשיו דיון אם כן דיברו איתכם או לא דיברו איתכם.

רוני בר-און: בתוך 10 ימים יהיה מונח פה מכתב שיהיו חתומים עליו רן והגברת לוי, שהדיון הזה התקיים.

רוני בר-און: אני לא אומר שתפתרו את כל חילוקי הדעות בעשרת הימים האלה אבל תגדירו את המגרש.

רוני בר-און: עד לישיבה הבאה אתם באים הנה עם פיתרון או עם מחלוקת.

רוני בר-און: אני לא רוצה שתבואו ותגידו שנציב שירות המדינה מתכוון ליזום שינוי הצעת החלטה.

רוני בר-און: מתכוון זה שנתיים, ליזום זה עוד שנתיים ועד שהממשלה תחליט זה עוד שנתיים.

רוני בר-און: אני לא מתכוון לשבת כאן בעוד 6 שנים, מבטיח לך.

יעקב לוזון: שהמשרד יפנה אלינו.

יעקב לוזון: אין שום מניעה מצידה של נש"מ.

רוני בר-און: הם מציגים בפניי מסמך של המנכ"ל שנשלח אל נציב שירות המדינה עובר לקיום הישיבה האחרונה שהיתה פה.

רוני בר-און: תפשפשו בעניינים שלכם.

רוני בר-און: אני מכיר את העניינים האלה שהסמס הגיע לטלפון הלא נכון או המייל הגיע לטלפון הלא נכון.

רוני בר-און: אני מבקש, תניחו בצד את הדברים האלה.

רוני בר-און: אני מבקש תוך 10 ימים לקיים את הישיבה לגופו של עניין.

רוני בר-און: מר קויתי, אתה בסדר בעניין הזה?

רוני בר-און: בשלב הראשון הפגישה ביניכם ואם צריך שהשר ייפגש עם הנציב או שהמנכ"ל ייפגש עם הנציב.

רוני בר-און: לישיבה הבאה העניין הזה יבוא או פתור או שבמחלוקת ואז אני אפתור.

רוני בר-און: אני יודע לפתור סכסוכים כאלה.

רוני בר-און: משרד האוצר, בבקשה.

עמית כהנא: אני מהחשב הכללי, מחלקת ערבויות מדינה.

רוני בר-און: יש פה מישהו מאגף תקציבים שידבר איתנו על הבעיות של הצבא או רק אתה פה?

עמית כהנא: אני מייצג את אגף התקציבים בעניין התמ"ת ואני לא מכיר את עניין הביטחון.

רוני בר-און: דבר איתנו על הקרנות.

עמית כהנא: אנחנו היינו מבוקרים בעניין הקרנות בערבות מדינה.

עמית כהנא: העברנו את הטיפול בוועדה הקודמת.

עמית כהנא: בינתיים זמני הטיפול שהיו ארוכים התקצרו יותר.

עמית כהנא: יש שני שלבים ובסך-הכול אנחנו מגיעים לממוצע טיפול של מתחת לחודש.

עמית כהנא: בביקורת דובר על עד חודשיים.

עמית כהנא: אני רוצה לעדכן לגבי כלים נוספים שהממשלה מעבירה.

עמית כהנא: במכרז חדש שפרסמנו שיסתיים עוד שבוע אנחנו מחייבים את הבנקים לקבל חומר כדי שנוכל לפרסם לעסקים את הכלים הנוספים שהממשלה מפעילה.

רוני בר-און: מה אתה יכול להגיד לנו לגבי העובדה שהחתונה הזאת מתרחבת, שההסתדרות חוזרת פנימה ושההתאחדות חוזרת פנימה?

רוני בר-און: מה תשומות הזמן כדי שסוף סוף העסק הזה ייצא לפועל?

עמית כהנא: אני רוצה להפריד.

עמית כהנא: יש קרנות בערבות מדינה לעסקים קטנים ובינוניים שזה בעלי יכולת החזר והקרן לעסקים במצוקה שאתה מדבר עליה.

עמית כהנא: אלה שני דברים שונים.

עמית כהנא: רן מרכז את הנושא של הקרן לעסקים במצוקה והוא יודע הכי טוב.

עמית כהנא: בישיבות שאני נכחתי, הפערים אינם גדולים.

רוני בר-און: אין פה מישהו מהאוצר שיכול לדבר על המחלוקת בין האוצר למשרד הביטחון בעניין תגמולי המילואים?

אלי שלום סתוי: אני יו"ר העסקים הקטנים בענף המזון.

רוני בר-און: רגע, יש פה עוד משרדי ממשלה שמוזמנים?

אבי צרפתי: אני מהביטוח הלאומי.

אבי צרפתי: אנחנו ממתינים לעמדה של מערכת הביטחון כי האכסניה של החוק לגבי תיקוני חקיקה לעניין המשרתים במילואים אכן נמצאת אצלנו אבל בעל המאה היא מערכת הביטחון.

אבי צרפתי: הם מתקצבים את כל התקציב הזה, את כל ה-1.1 מיליארד שקלים שאנחנו משלמים כל שנה.

אבי צרפתי: יש לנו לתרום בצד המקצועי בעניין הצעה כזאת או הצעה אחרת, אבל לפני שמערכת הביטחון מציגה הצעה אני לא חושב שזה ראוי שאנחנו נציג כאן איזו עמדה.

אירוס הומינר: היתה לנו פגישה עם משרד התמ"ת, עם מנכ"ל המשרד ומנהל הסוכנות.

אירוס הומינר: סיכמנו לגבי כל נושא ההתקדמות.

אירוס הומינר: סוכם בינינו שנושא הטיפול ביזמות עסקית של יזמים עולים ותושבים חוזרים ימשיך להתבצע על-ידי משרד הקליטה.

אירוס הומינר: כמובן שאת כל המידע וריכוז הנתונים אנחנו נעביר לסוכנות.

אירוס הומינר: ישנה סוגיה שכרגע אנחנו בודקים בינינו אבל אני מניחה שגם היא תיתפר בקרוב, לגבי כל הנושא של התקשרות של מוקדי ביצוע.

אירוס הומינר: בסך-הכול במהלך החודש האחרון התקדמנו מאוד מבחינת יחסי ההתקשרות בין המשרדים.

צבי ורטיקובסקי: מה עם הבנק?

צבי ורטיקובסקי: יהיה מכרז?

אירוס הומינר: כן.

אירוס הומינר: בקרוב יפורסם מכרז של משרד האוצר ומשרד לקליטת העלייה בנושא מתן הלוואות לעולים ותושבים חוזרים, יזמים בעלי עסקים, בתנאים מועדפים.

אירוס הומינר: אני מניחה שאנחנו בתהליכים מאוד מתקדמים.

אירוס הומינר: אני מעריכה שבחודש וחצי הקרוב יתפרסם מכרז גדול בנושא הזה.

ואיל כיוף: לטעמי אין לנו מה להוסיף לדיון הזה.

ואיל כיוף: לעניין תזכיר החוק יש לנו כמה הערות ואולי נשב עם ראש הרשות ונדון בהם.

אהוד אלפרט: אני ממשרד החקלאות.

אהוד אלפרט: אין לנו מה לתרום לנושא החוק.

אהוד אלפרט: היינו במגעים עם ערן וגם עם עמית בעניין הלוואות בערבות מדינה.

אלי שלום סתוי: אני יושב ראש "אור מזון ומכולת", גוף שמייצג את כלל העסקים הקטנים והבינוניים בענף המזון בישראל.

אלי שלום סתוי: מדובר בכ-10,000 בעלי עסקים.

אלי שלום סתוי: אני רוצה לנצל את הדיון החשוב הזה ולנסות להעביר מסר שלפי דעתי הוא מאוד חשוב גם לצרכי הדיון וגם לצרכי הפעילות העתידית של סוכנות הביצוע לעסקים קטנים.

אלי שלום סתוי: 7 שנים אני מנסה לקדם תכנית רפורמה מהפכנית המעניקה לדעתי אופק כלכלי נכון וראוי למגזר גדול מאוד של עסקים קטנים ובינוניים שמצאו עצמם בשנים האחרונות, בעקבות תהליכי מיזוג הזויים בענף המזון, כחוטבי עצים ושואבי מים לתועלת שליטי הענף בפועל.

אלי שלום סתוי: הם, כנותני שירותים עסקיים למיליוני אזרחי מדינת ישראל – כמו שאתה מבין, כבוד היושב ראש, בעקבות המחאה הצרכנית, רוב אזרחי מדינת ישראל, לפחות בתחום המזון, מרגישים עצמם כצרכנים שבויים לכל דבר ועל-כך המחאה החברתית בנושא יוקר המחיה בענף המזון.

אלי שלום סתוי: העסקים הקטנים והבינוניים בישראל בכללותם זקוקים היום – זה שייך גם לנושא של פיתרונות המימון.

אלי שלום סתוי: פיתרונות המימון זה בסדר אבל מה שחסר היום לעסקים הקטנים והבינוניים במדינת ישראל זה דבר שלפי דעתי חשוב יותר מפיתרונות מימון וזה אופק כלכלי.

אלי שלום סתוי: עצם העניין שרוב העסקים הקטנים והבינוניים בישראל לא נגישים וגם לא כל-כך חשוב להם להזדקק לפיתרונות המימון, זה בגלל שהם לא ייקחו על עצמם התחייבות מימון כאשר הם לא רואים אופק כלכלי לצורך העסקים שלהם.

רוני בר-און: את זה אמרת כבר שלוש פעמים.

רוני בר-און: עכשיו אני רוצה להבין איך אנחנו כשלטון, כמחוקקים וכממשלה והצבא כמי שאחראי למילואים, יכולים לעזור בדיסציפלינה הזאת של האופק הכלכלי של עסקים קטנים.

אלי שלום סתוי: אני אתן לך דוגמה מהתחום שאני עוסק בו וזה תחום ענף המזון.

אלי שלום סתוי: שרון קדמי, שאני מכיר אותו שנים רבות, גם בקשר לתפקידו הנוכחי וגם רן קויתי יודעים שתכנית הרפורמה שאנחנו הגשנו במשרד התמ"ת מדבר על אופק כלכלי.

רוני בר-און: תגיד כבר מה זה.

אלי שלום סתוי: האופק הכלכלי בענף המזון זה פשוט מאוד.

אלי שלום סתוי: שרשרת האספקה הנוכחית בענף המזון מקפחת את העסקים הקטנים בצורה נוראית.

אלי שלום סתוי: הצענו לאנשים במשרד התמ"ת שהם יגבו את אותם 10,000 עסקים קטנים ולנסות ולהקים בעצמנו שרשרת אספקה אלטרנטיבית שתיתן לנו את הפיתרונות והכלים שבעקבותיהם גם אולי נשתמש - - -

רוני בר-און: מצוין.

רוני בר-און: נקודה אחת היא, היכולת של עסק קטן בענף השיווק להתמודד מול העסקים הענקיים.

רוני בר-און: בסדר, זה רעיון טוב.

רוני בר-און: באמת מי שדואג לעסקים קטנים ובינוניים צריך לחשוב על זה.

רוני בר-און: אני לא בטוח שיש מקום שהוא יתערב בזה אבל זה רעיון להסתכל על זה.

רוני בר-און: מה עוד?

אלי שלום סתוי: הדגש על אותה תכנית עסקית המדברת על אופק כלכלי, הוא חשוב יותר לעסקים הקטנים בישראל מאשר המימון עצמו.

רוני בר-און: אתה עוד פעם חוזר.

אלי שלום סתוי: אני מדגיש את זה כי לפי דעתי זאת הנקודה החשובה.

רוני בר-און: אחד משניים, או שאתה חושב שאני לא מבין בפעם הראשונה, אז אמרת פעם שנייה, אבל אתה אומר את זה בפעם השלישית.

אלי שלום סתוי: סליחה אם אני מתבטא בצורה רהוטה.

רוני בר-און: לא, אני רוצה להתקדם.

רוני בר-און: אני רוצה לשמוע ממך, אני רוצה לשמוע מה יש לעזור.

רוני בר-און: אתה ממקד את הפנייה שלך, שאני עוד לא מחווה את דעתי אם הרשות לעסקים קטנים וכל הגופים שיושבים סביב השולחן הזה, ככל שהם נוגעים לתהליכי קבלת החלטות, יכולים להשפיע עליה – אתה רוצה שיינתן פיתרון לבעיה של הקמעונאי הקטן להתמודד מול המשווקים הענקיים.

רוני בר-און: זאת הטענה שלך?

רוני בר-און: אל תחזור שוב כי הבנתי בפעם הראשונה.

אלי שלום סתוי: בגדול, הסיוע להשגת האופק הכלכלי הוא סיוע שצריך להיות נתמך גם על-ידי גופים רגולטורים שעוסקים בתחום.

אלי שלום סתוי: כמובן, פיתרונות המימון רק יעזרו לצורך העניין.

רוני בר-און: באיזו נישה נוספת, פרט לעובדה שאתה בעל המכולת הקטן עובר דרך שרשרת ששוחטת אותך עד שאתה שם את המוצר על המדף לעומת סופרמרקט או מגה סטור.

רוני בר-און: יש לך עוד רעיון בעניין הזה?

רוני בר-און: זה רעיון נחמד.

רוני בר-און: הוא שמע את זה, אני שמעתי את זה.

רוני בר-און: אם יש לו דרך לעבוד על זה, הוא יעבוד על זה.

אלי שלום סתוי: הרעיון המרכזי שאני חושב שהוא הרעיון הנכון, הוא לתת אפשרות לאותם עסקים קטנים במגזר זה או אחר את האפשרות להתארגן ולהתאגד וליצור כוח אלטרנטיבי מול הגורמים השליטים בענף שאיתם הם מתחרים.

אלי שלום סתוי: כל פיתרון אחר, מבחינת העסקים הקטנים, לא ייתן להם את הפיתרונות שהם רוצים להגיע אליה.

רוני בר-און: תודה רבה לך מר סתוי.

רוני בר-און: זאת נקודה שצריך לבדוק אותה.

רוני בר-און: התאחדות התעשיינים?

חזקיה ישראל: אין לנו מה להוסיף.

רוני בר-און: אנחנו מודים לכם שבאתם.

רוני בר-און: פורום חפ"שים.

ניקולאי נוי טבך: אין לי יותר מידי מה להוסיף.

ניקולאי נוי טבך: מבחינה רגשית אני רוצה לומר שכמילואימניק כבר הרבה שנים באמת מרגיש שהצבא לא לוקח את האחריות עלי כמו שאני לוקח על החיילים שלי.

ניקולאי נוי טבך: אני מקווה שזה ישתפר בעתיד.

רוני בר-און: אתה עצמאי?

ניקולאי נוי טבך: האמת היא שאני הופך עכשיו לעצמאי.

ניקולאי נוי טבך: היום אני רושם את החברה שלי אז זה יום מרגש.

מוטי שפירא: אני מנכ"ל לה"ב.

מוטי שפירא: אני רוצה לתת לכם את הזווית שלנו.

מוטי שפירא: אני חושב שגם איגוד לשכות המסחר וגם המלאכה, אנחנו מדברים באותה לשון.

מוטי שפירא: ראשית, עצם הדוח והמעקב שלך באופן אישי הוא חשוב בצורה בלתי רגילה.

מוטי שפירא: שנית, אני אומר לכם כוותיק ברשות לעסקים קטנים שיש שינוי מרענן ומאוד חשוב בכניסה של הסוכנות לעסקים קטנים, בצורה שהיא מטפלת, ברוחב שהיא מטפלת.

מוטי שפירא: אני חושב שזה שינוי מאוד חשוב לעסקים הקטנים במדינת ישראל.

מוטי שפירא: אבל, אנחנו צריכים ללכת עוד צעד קדימה ואני רוצה להתייחס בקצרה לשלוש נקודות.

מוטי שפירא: אחד, נושא מעמד הסוכנות.

מוטי שפירא: גם אני הייתי סמנכ"ל למנהל באחד ממשרדי הממשלה.

מוטי שפירא: זאת לא בעיה של פקיד כזה או אחר.

מוטי שפירא: זאת החלטת ממשלה.

מוטי שפירא: מעמד הסוכנות, אם רוצים להביא אותה למעמד גבוה, 450,000 עסקים קטנים שזה רוב העסקים במדינת ישראל, חייבים לחזור למקור.

מוטי שפירא: המקור היה בהחלטת הממשלה שתהיה סוכנות.

מוטי שפירא: סוכנות זה גוף עצמאי, כפי שציין שרון.

מוטי שפירא: זה צריך להיות מגובה בחקיקה, שזאת סוכנות – דרך אגב, אנחנו פועלים ביחד עם רן כוועדה מייעצת וזה מאוד חשוב.

מוטי שפירא: יש לה עצמאות בכוח אדם, היא יכולה לגייס אנשים ברמות שכר מסוימות בתוך המסגרת התקציבית.

מוטי שפירא: זה נכון, אפשר לסגור את זה עם פקיד אל"ף בנציבות ועם פקיד בי"ת באוצר, בסוף זאת החלטת ממשלה שצריך לגבות אותה.

מוטי שפירא: החלטת ממשלה זה סוכנות.

מוטי שפירא: דרך אגב, הוא הגוף היחיד במדינת ישראל שנקרא סוכנות וזה לא סתם.

מוטי שפירא: אני חושב שלא צריך להרפות מהכיוון הזה.

מוטי שפירא: אני אומר את זה גם למבקר המדינה וגם לכבוד יושב ראש הוועדה – לא להרפות.

מוטי שפירא: אני מקווה שזה ייגמר בנציבות אבל לדעתי זה לא ייגמר שם במסדרונות הקטנים.

מרינה סולודקין: יש סוכנות יהודית.

מוטי שפירא: לא, אני מדבר על הגוף מנהלי בתוך משרדי הממשלה.

מוטי שפירא: אם אמרו פה קודם שזה יהיה גוף מנהלי, אז זה לא מספיק.

מוטי שפירא: רן עושה עבודה מצוינת עם האנשים שלו אבל צריך לתת לו הרבה יותר סמכויות.

מוטי שפירא: חוק העסקים הקטנים שהגיש רן הוא חוק שמחייב כמה תיקונים.

מוטי שפירא: בתוך זה צריך לבוא לידי ביטוי מעמד הסוכנות.

מוטי שפירא: אנחנו נעזור להם.

מוטי שפירא: בשלב הבא צריך ללכת לחוק עידוד העסקים הקטנים.

מוטי שפירא: לגבי רישוי עסקים.

מוטי שפירא: רישוי עסקים זה לא פקיד במשרד התמ"ת – שר התמ"ת, כן.

מוטי שפירא: הדבר הזה נדון כבר במשך שנתיים אצל חיים שני ועכשיו אצל גל הרשקוביץ וזה לא מתקדם.

מוטי שפירא: משרדי הממשלה, כל מי שיכול שם שם רגל - כל מי שיכול.

מוטי שפירא: הנתיב כרגע של קידום רישוי העסקים נמצא פעם אחת בידיים של אגף התקציבים, שלקח את זה גל הרשקוביץ.

מוטי שפירא: דבר שני זה תהליך החקיקה שקורה פה.

רוני בר-און: מעולם לא היה אצל ראש אגף תקציבים.

רוני בר-און: זה היה מול מנכ"ל המשרד.

מוטי שפירא: בעקבות הליכתו של חיים שני זה עבר לגל הרשקוביץ.

רוני בר-און: "דואינג ביזנס" היה אצל ירום אריאב ואחר כך עבר לחיים שני.

רוני בר-און: קודם זה היה אצל יוסי בכר.

מוטי שפירא: עכשיו זה עבר לגל.

רוני בר-און: אגף תקציבים ו"דואינג ביזנס" זה שני הפכים.

מוטי שפירא: נכון.

מוטי שפירא: עכשיו זה עבר לגל.

מוטי שפירא: בתוך זה יש את הרכיב של רישוי עסקים ומנסים לעשות אבל זה לא ייגמר.

מוטי שפירא: צריך לזכור שכל נושא קידום רישוי עסקים מעוגן בהחלטת ממשלה.

מוטי שפירא: זאת ועדת קובי הבר שהוגשה לממשלה.

מוטי שפירא: יש החלטת ממשלה איך צריך לגמור את זה.

מוטי שפירא: זה נסחב כבר 5 שנים, צריך לגמור עם זה.

מוטי שפירא: אני לא בטוח שרן יכול לקדם את זה.

מוטי שפירא: הדבר האחרון זה לגבי עצמאים ומילואים.

מוטי שפירא: אני מדבר מהצד של העצמאים.

מוטי שפירא: כל מה שנאמר נאמר.

מוטי שפירא: צריך ללכת היום לשני מודלים.

מוטי שפירא: יש מודל מיסוי, יש מודל שאנחנו הגשנו איך לפצות את העצמאים בצורה שונה.

מוטי שפירא: צריך לשבת עם הביטוח הלאומי, עם אגף תקציבים ולסגור את זה לכאן או לכאן.

מוטי שפירא: יש מודלים.

מוטי שפירא: עכשיו צריך ללכת עם זה ולסגור את זה.

רוני בר-און: איגוד לשכות המסחר?

מוטי שפירא: היא חלתה, אני מדבר בשמה וגם בשם התאחדות מלאכה ותעשייה.

רוני בר-און: רן, אתה רוצה לענות?

רן קיויתי: לא.

צבי ורטיקובסקי: ברשותך, אדוני היושב ראש.

צבי ורטיקובסקי: אני מחפש את המילים.

צבי ורטיקובסקי: כל פעם שאני מגיע לדיונים מהסוג הזה ואני רואה את צורת הטיפול בפיצוי ובסיוע לאנשי המילואים, אני לא יודע איך לבטא את זה, זה מקומם כל פעם מחדש.

צבי ורטיקובסקי: לא יכולה להיות תופעה כזאת במדינת ישראל.

צבי ורטיקובסקי: אנחנו מדינה שקיימת 63 שנה, נשענת על אנשי המילואים במדינת היהודים.

צבי ורטיקובסקי: איך יכול להיות שמערכת הביטחון לא נותנת לנושא הזה עדיפות א'?

צבי ורטיקובסקי: זה נושא בציפור הנפש, זה נושא בליבה של המדינה הזאת, לקיומה של המדינה הזאת.

צבי ורטיקובסקי: איל יכול להיות של"מלח הארץ", לאנשים לא נותנים את סדר העדיפות הנכון?

ניקולאי נוי טבך: כי אנחנו עולים כסף.

צבי ורטיקובסקי: איך יכול להיות דבר כזה, שזה השלד של הקיום של המדינה ושל ההגנה וכל פעם – א דוני היושב ראש, זה דוח שכבר ב-2005 התחלנו לכתוב על הסיוע לעסקים קטנים ובינוניים בכלל ועוד פעם ועוד פעם עולה הבעיה הזאת של אנשי המילואים והיא לא נפתרת.

צבי ורטיקובסקי: לא יכול להיות דבר כזה שלא יתנו לזה סוף ולא יתנו על זה עדיפות א'.

צבי ורטיקובסקי: עוד בא דיון מעקב כאילו שלא קורה כלום.

צבי ורטיקובסקי: עדיין ממשיכים בויכוחים שבין המשרדים.

מרינה סולודקין: רק בבית משפט.

צבי ורטיקובסקי: אתם תסלחו לי, יסלח לי אדוני היושב ראש על הדברים.

רוני בר-און: בבית משפט מחכים יותר שנים מאשר מ-2005.

צבי ורטיקובסקי: אנשי המילואים מחכים כבר 63 שנה כדי שיתייחסו אליהם בצורה יותר מכובדת ושיתנו להם את העדיפות הראויה.

צבי ורטיקובסקי: לגבי יתר הדברים, אנחנו שוב ניצבים בפני מצב שהדברים עדיין נגררים.

צבי ורטיקובסקי: הפיתרונות עדיין לא ממש מגיעים.

צבי ורטיקובסקי: יש משבר כלכלי בעולם, אני מקווה שזה לא יגיע למדינת ישראל.

צבי ורטיקובסקי: השלד הכלכלי של כל מדינה זה התחום של העסקים הקטנים והבינוניים.

צבי ורטיקובסקי: גם כן, לא נערכים בהתאם.

צבי ורטיקובסקי: לא נותנים לזה את תשומת הלב הראויה.

צבי ורטיקובסקי: כל פעם מגיעים לדיונים ופתרונות אין.

רוני בר-און: תודה רבה.

רוני בר-און: להלן דברי הסיכום: 1.

רוני בר-און: אני מבקש לעקוב אחר הפגישה שהוריתי לקיים בין מנהל הסוכנות לעסקים קטנים ובינוניים לבין נציבות שירות המדינה.

רוני בר-און: אני מבקש שתדווחו לי על תוצאותיה או על זמנים שתקבעו ביניכם, כדי להסדיר את ההבנה של הנציבות למצוקה של המשרד, כדי שניתן יהיה לקדם את היוזמה של נציב שירות המדינה לפתור את הבעיה על דעתכם.

רוני בר-און: שלא תבוא עוד פעם החלטת ממשלה שלא תתאים ולא תשרת אתכם.

רוני בר-און: 2.

רוני בר-און: אני מורה את הצדדים העוסקים בנושא פיתרון בעיית המשרתים במילואים שבאים ממגזר העצמאי כבעלי עסקים קטנים ובינוניים, להאיץ את התהליך.

רוני בר-און: אדוני המנכ"ל אני אתן חודשיים מהיום כדי שתדווח לי איפה זה עומד.

רוני בר-און: אחרי שיתקבל הדיווח שלך בכתב אני אשקול להביא הנה לישיבה הבאה את שר האוצר, שר הביטחון ושר התמ"ת ועוד מישהו מהדרגים המחליטים.

רוני בר-און: את העניין הזה באמת צריך לפתור אחת ולתמיד.

רוני בר-און: דברי הכאב של המשנה למנכ"ל משרד מבקר המדינה, זה לא כאב על-כך שדוח ביקורת מ-2005 עוד לא הגיע לפתרונו, אלא זה כאב שמשותף לכל אחד ואחד מאזרחי מדינת ישראל שיש לו בן בשירות מילואים, או שהוא עצמו או בן משפחה קרוב עושה שירות מילואים.

רוני בר-און: זאת באמת בעיה שטעונה פיתרון.

רוני בר-און: אני מציע שתפתרו את זה עוד לפני שמתחילים להתבהר ענייני תקציב המדינה לשנה הבאה.

רוני בר-און: 3.

רוני בר-און: אני מבקש לקבל דיווח ממשרד הפנים איפה עומד עניין התקנות שנוגע לחוק רישוי עסקים ומזכיר כי לישיבה הבאה, במידה והעניין הזה לא בא על פתרונו יש להזמין את שר הפנים.

רוני בר-און: באשר לחוק שלך, אנחנו נקבל מחר דיווח מתוך תקווה שננצל את שלושת השבועות האלה.

רוני בר-און: באופן כללי אני חייב לציין בצער שאנחנו – חשבתי שנוכל להתקדם יותר.

רוני בר-און: אני מבין שאלה לא נושאים שיכולים לצלוח את תעלות הבירוקרטיה במהירות ובקלילות, אבל אנחנו לא נרפה מהעניין הזה.

רוני בר-און: בסוף נשים אתכם במקום שבו תצטרכו לבחור להיפגש איתנו אחת לחודשיים או לפתור את הבעיות.

רוני בר-און: להערכתי תבחרו בלפתור את הבעיות.

רוני בר-און: תודה רבה, אני מודה לכל המשתתפים.